- అందుకే 'చిన్న' వారికి పన్ను ఊరట
-పెద్దలపై సర్‌ఛార్జీతో లోటును తీర్చుకుంటాం : జైట్లీ
నవతెలంగాణ, వాణిజ్య విభాగం: దేశంలో పన్నులు ఎగరవేస్తున్న వారి సంఖ్య భారీగా ఉంటోందని ఆర్థిక మంత్రి జైట్లీ ఆవేదన వ్యక్తం చేశారు. నిజాయితీగా పన్ను చెల్లిస్తున్న వారిపై ఇలాంటి ఎగవేతదారుల భారం మోయాల్సివస్తోందని ఆయన అన్నారు. దీనిని నివారించేందుకే చిన్న మొత్తంలో పన్ను చెల్లించే వారికి బడ్జెట్‌లో కొంత ఊరట నిచ్చినట్టుగా ఆయన తెలిపారు. ఇందులో భాగంగానే ఇది వరకు రూ.2.5 లక్షల నుంచి రూ.5 లక్షల లోపు ఆదాయం ఉన్నవారు 10శాతం పన్ను పరిధిలోకి వచ్చేవారని.. దీనిని దీన్ని 5 శాతానికి పరిమితం చేసినట్టుగా తెలిపారు. దీంతో దాదాపు 2 కోట్ల మంది పన్ను చెల్లింపుదారులకు ఊరట లభిస్తుందని వివరించారు. ఇది వరకు రూ.2.5 లక్షల నుంచి రూ.3 లక్షలలోపు ఆదాయం ఉన్నవారు పన్ను పరిధిలోకి రావడంతో రూ.50,000కు గాను రూ.2,500 పన్ను చెల్లించాల్సిన పరిస్థితి ఉంది. దీనికి కూడా ప్రభుత్వం మినహాయింపునిచ్చింది. అంటే రూ.3 లక్షల వరకూ పన్ను మినహాయింపు లభించనుంది. ఇక్కడ సెక్షన్‌ 80సి నిబంధనను ఉపయోగించుకుంటే మరో రూ.1,50,000 మీద పన్ను తగ్గించుకోవచ్చు. రూ.5 లక్షల నుంచి రూ.50లక్షల లోపు ఆదాయం పొందే వారికి రూ.12,875 అదనపు ఊరట లభించనుంది. ఈ మినహాయింపు ద్వారా ప్రభుత్వ ఆదాయం తగ్గనుంది. దీన్ని పూడ్చుకోవటానికి గాను రూ.50లక్షలకు పైబడి రూ.కోటి లోపు ఆదాయం ఉన్నవారిపై మరో 10శాతం సర్‌ఛార్జి విధించారు. రూ. కోటి పైబడిన ఆదాయం ఉన్నవారు 15శాతం అదనపు సర్‌ఛార్జి చెల్లించాలి. కాగా ఐదు లక్షల్లోపు ఆదాయం కలిగిన వారు ఒక్కపేజీలో రిటర్న్‌ సమర్పించే అవకాశం కల్పించారు.
పన్ను గణాంకాలు దారుణం..
దేశంలో జరుగుతున్న కార్ల అమ్మకాలు, విదేశీ పర్యాటనల సంఖ్య తదితర గణంకాలతో పోల్చితే పన్ను ఎగవేస్తున్న వారి సంఖ్య భారీగా ఉందన్నారు. 2015-16లో 3.7 కోట్ల మంది వ్యక్తిగత పన్ను రిటర్నులు దాఖలు చేసినట్టుగా తెలిపారు. వీరిలో 99 లక్షల మంది 5 లక్షల లోపు ఆదాయాన్ని చూపారన్నారు. 1.9 కోట్ల మంది 2.5-5 లక్షల లోపు, 52 లక్షల మంది 5-10 లక్షలు, కేవలం 24 లక్షల మంది మాత్రమే 10 లక్షల పైన ఆదాయం చూపినట్టుగా తెలిపారు. 76 లక్షల మంది వ్యక్తులు 5 లక్షల పైన ఆదాయం చూపించగా, వాళ్లలో 54 లక్షల మంది ఉద్యోగులే ఉన్నారు. 50 లక్షల పైన ఆదాయం చూపించినవాళ్ల సంఖ్య 1.72 లక్షలేనన్నారు. కానీ గత ఐదేళ్లలో 1.2 కోట్లకు పైగా కార్లు అమ్ముడయ్యాయి, విదేశాల్లో ప్రయాణించిన వాళ్లు 2 కోట్ల మంది ఉన్నారని కానీ పన్ను చెల్లింపుదారుల సంఖ్య మాత్రం ఇంతకు తక్కువగా ఉందని తెలిపారు. పెద్దనోట్ల రద్దు అనంతరం పాత కరెన్సీ డిపాజిట్లు రూ.2 లక్షల నుంచి రూ. 80 లక్షల లోపు 1.09 కోట్ల ఖాతాల్లో వచ్చి చేరాయన్నారు. అంటే సగటున ఒక్కో ఖాతాలో రూ.5.03 లక్షల సొమ్ము డిపాజిటయినట్టుగా వివరించారు. గణంకాలతో పోల్చితే పన్ను విస్తతిని పెంచి, ఆదాయాన్ని కూడా పెంచుకోవాలని చూస్తున్నామని జైట్లీ పేర్కొన్నారు.
మీ స్నేహితులకు రికమెండ్ చెయ్యండి